Pétur Már Halldórsson , framkvæmdastjóri Nox Medical , sem er í ítarlegu viðtali í nýjasta tölublaði Viðskiptablaðsins , segir að aukin vitundarvakning fyrir mikilvægi svefns feli óneitanlega í sér fjölmörg framtíðartækifæri fyrir Nox Health . „ Með hverjum degi sem líður er mannkynið allt að verða meðvitaðra um mikilvægi svefns . Það er jafnljóst að það er nokkuð stór hluti mannkyns sem er að glíma við ónógan svefn og sumir alvarlegar svefnraskanir . Mannskepnan er eina spendýrið á jörðinni sem er meðvitað að stytta sinn svefntíma . Vitsmunaþroski og geta okkar til að takast á við flókin verkefni byggir á nægum og góðum svefni og því óæskilegt að við séum að stela klukkutímum af svefninum okkar . Svefninn er undirstaða góðrar heilsu og vellíðunar og við þekkjum það öll að við einfaldlega elskum góðan svefn . Nýlegar rannsóknir sýna að samfélagslegur kostnaður stærstu þjóðríkja heims vegna skertra svefngæða þegna þeirra nemur um tveimur prósentum að þjóðarframleiðslu þessara ríkja . Kostnaður þessi birtist í minni framleiðni , fjarvistum starfsfólks , aukinni slysatíðni og auknum útgjöldum til heilbrigðismála . Þetta eru gríðarlegir fjármunir og ef við veltum þessum tölum upp á íslenskan veruleika lætur nærri að samfélagslegur kostnaður hér sé rúmir 50 milljarðar króna á ári . Það er u.þ.b. sama fjárhæð og kostar að byggja nýtt háskólasjúkrahús . Eftirspurnin eftir betri svefni á bara eftir að aukast . Tæknilausnirnar sem við erum að bjóða geta sparað mikinn kostnað í alltof dýrum heilbrigðiskerfum hvar sem er í heiminum . Með nýrri og betri tækni getum við lækkað kostnað verulega , aukið gæði svefngreininga , beitt sjálfvirkni með aðstoð gervigreindar ásamt því að draga úr sóun í núverandi ferli við greiningu og meðhöndlun svefnvandamála . Við hjá Nox Health erum í einstakri stöðu til að útfæra þessar lausnir og mæta þessari eftirspurn og ná til mun stærri hóps en við gerum nú . Í dag er Nox Health í farabroddi þeirra fyrirtækja í heiminum sem bjóða lausnir á þessu sviði og á sér í sjálfu sér ekki hliðstæðu . Við höfum á að skipa rannsóknarteymi sem vinnur að rannsóknum með stærstu háskólum og sjúkrahúsum í heimi . Þar er saman komin tækniþekking okkar og yfirburðageta á því sviði að hanna aðferðir og nýjar tæknilausnir . Á hinum endanum eru sérfræðingar á sviði læknavísindanna . Þegar þessir tveir hópar sérfræðinga leggja saman krafta sína , þá erum við að breyta því hvernig læknavísindin horfa á svefn og meðhöndlun svefnvandamála . Kjarnahæfni okkar fyrirtækis byggir á þeim mannauði sem fyrirækið hefur byggt upp á síðustu 15 árum . Ef okkur lánast að skapa áfram skilyrði hér á landi til að bæta við þennan mannauð er ekkert því til fyrirstöðu að Nox Health geti margfaldað stærð sína . Í mínum huga er engum blöðum um það að fletta að Nox Health hefur alla burði til þess að spila lykilhlutverk í þessari framtíðarsýn . " Nánar er rætt við Pétur í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .